Správa zo zahraničnej pracovnej cesty

1.  Účastníci ZPC:

Ing. Marta Mosná - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, hlavný štátny radca

2. Zahraničná pracovná cesta :

Štát: Belgicko
Mesto: Brusel
Vykonaná v dňoch: 14.5.2012- 16.5.2012
Prijímajúca organizácia: EK – Európska komisia
Účel cesty: Účasť na 2. zasadnutí pracovnej skupiny štatistických korešpondentov Helsinskej skupiny EK – Ženy vo vede
Spôsob financovania : MŠVVaŠ SR 
                   
3.  Rámcový program :

  14.5.2012 : Bratislava – Viedeň – Brusel
  15.5.2012 : rokovanie
  16.5.2012 : rokovanie, Brusel – Viedeň – Bratislava 

4.  Stručný priebeh rokovaní :

She Figures 2012 je štvrtou publikáciou (nasledujúcou po She Figures 2003, 2006 a 2009) kľúčového súboru indikátorov, ktoré sú dôležité pre správne pochopenie situácie žien vo vede. She Figures poskytujú štatistiku o ženách vo vede od tretieho stupňa vysokoškolského vzdelávania až po trh práce. Zber dát sa uskutočňuje každé tri roky prostredníctvom Direktoriátu pre výskum a inovácie (ďalej len DG R&I) a skupiny štatistických korešpondentov Helsinskej skupiny EK.

Rokovanie viedla Viviane Willis-Mazzichi (DG R&I). Oboznámila štatistických korešpondentov s aktuálnym dianím v rámci DG R&I (v oblasti rodovej rovnosti) za posledné mesiace:
-	v marci sa konal meeting zástupcov Helsinkej skupiny EK – Ženy vo vede (v rámci ktorej pôsobí skupina štatistických korešpondentov), na ktorom sa jej členovia vyjadrili, že chcú byť viac zainteresovaní do prípravy publikácie She Figures 2012 ako aj nových indikátorov v oblasti žien vo vede,
-	v rámci prípravy dokumentu Horizon 2020 sa dôraz kladie na zahrnutie rodovej rovnosti a rodovej dimenzie nielen na programovej úrovni, ale aj na úrovni projektov, 
-	v júni 2012 má byť za účasti komisárky pre výskum, inovácie a vedu Máire Geoghegan-Quinn spustená kampaň o ženách vo výskume a inováciách, ktorej cieľom je boj proti rodovým stereotypom a podpora dievčat študovať prírodovedné smery, ako aj podpora žien pri výbere výskumnej kariéry.

Ďalšie časti rokovania sa týkali samotnej prípravy publikácie She Figures 2012:

a)	Dostupnosť dát
Na základe posledného meetingu konaného v novembri 2012 mali štatistickí korešpondenti zozbierať aktuálne údaje o ženách vo vede za jednotlivé krajiny (v siedmich blokoch formou dotazníka). Termín zaslania bol určený na 31.1.2012. (SK zaslala údaje v požadovanom termíne). 
Jelle Bosh (z firmy Sogeti, ktorá získala kontrakt na projekt na prípravu publikácie) informoval prítomných o dostupnosti dát za jednotlivé krajiny. Spomedzi 34 oslovených vrátilo vyplnené údaje 28 krajín, ostatné nereagovali alebo údaje ešte len pošlú. Štatistickí korešpondenti apelovali, aby nechýbali v publikácii predovšetkým veľké krajiny (napr. Francúzsko, s údajmi ktorého sú pravidelne problémy). Súčasne sa vyjasňovali nezrovnalosti v dotazníkoch.

b)	Prehľad nových ukazovateľov
Pôvodne sa uvažovalo s 12 novými ukazovateľmi, ktoré by mohli byť zahrnuté do novej publikácie She Figures 2012. Ku každému ukazovateľu sa viedla rozprava, ktorú viedla Síle O´Dorchai. Podrobnejším zisťovaním sa dospelo k záveru, že v súčasnosti na základe dostupných údajov nie je možné s niektorými novo navrhovanými ukazovateľmi uvažovať.
Počíta sa s tým, že dva ukazovatele (týkajúce sa rodových rozdielov v platových pomeroch vo vybraných zamestnaniach) nebudú súčasťou publikácie (nakoľko údaje na ich výpočet budú k dispozícii až koncom roka), ale budú dostupné na webovej stránke DG R&I.
Po dlhšej diskusii odsúhlasili štatistickí korešpondenti štyri okruhy nových ukazovateľov, týkajúcich sa 
- podielu výskumníkov a výskumníčok s deťmi a bez detí,
- ukazovateľ úspešnosti pri získavaní grantov z ERC (European Research Council),
- ukazovateľ podielu žien a mužov pracujúcich v znalostne intenzívnych činnostiach,
- ukazovatele mobility vo výskume.

c)	Informačná brožúra (leták) She Figures 2012
Predmetná informačná brožúra bude oznamovať verejnosti na trh prichádzajúcu novú publikáciu EK She Figures 2012 (predpoklad koncom roka 2012). Brožúra v stručnosti prezentuje hlavné ukazovatele novej publikácie, pričom pokrýva rozličné tematiky. 
Jelle Bosch odprezentoval prvý návrh informačnej brožúry, ktorá bude pozostávať z 12 strán. Bude sa skladať zo štyroch častí: úvodu, série existujúcich ukazovateľov, nových ukazovateľov a záveru (webovú stránka, na ktorej možno publikáciu nájsť).
Z dôvodu väčšieho počtu zainteresovaných krajín, ako aj väčšej prehľadnosti boli v porovnaní s brožúrou vydanou v roku 2009 navrhnuté zmeny, ktoré sa týkajú nielen obsahu (napríklad zakomponovanie nových ukazovateľov), ale aj principiálne zmeny (napr. zmena grafov z polohy horizontálnej do vertikálnej polohy, zmena veľkosti písmen, ktoré boli predtým ťažko čitateľné a pod.). V závere diskusie bol obsah a formát informačnej brožúry odsúhlasený s tým, že predmetná verzia bude štatistickým korešpondentom ako aj členom Helsinskej skupiny EK po rokovaní zaslaná. Ak budú k brožúre pripomienky, tieto je možné uplatniť len do konca mája 2012. 
Informačná brožúra bude oficiálne predstavená na podujatí 10.7.2012 v Dubline.
d)	Publikácia She Figures 2012
Analýza dát, výpočet ukazovateľov a príprava grafickej a textovej časti publikácie bude pokračovať aj v druhej polovici 2012. Konečná verzia bude prostredníctvom e-mailovej komunikácie zaslaná štatistickým korešpondentom na kontrolu a uplatnenie pripomienok.

e)	Ďalšie rokovanie
K predmetnej publikácii She Figures 2012 sa už zasadnutie štatistických korešpondentov konať nebude, ďalšie stretnutie je naplánované koncom budúceho roka už k príprave ďalšej publikácie She Figures 2015.

5.  Odporúčané závery:
1.	Kontrola údajov za SR, uplatnenie pripomienok k pripravenej publikácii She Figures 2012
	Termín: II. polovica 2012
	Zodpovedná: Mosná 
2.  Zverejnenie informačnej brožúry a publikácie She Figures 2012 na webovej stránke www.vedatechnika.sk
Termín: po zverejnení Európskou komisiou
Zodpovedná: Mosná a CVTI SR
3.    Zaslanie publikácie She Figures 2012 relevantným inštitúciám
Termín: po zaslaní  She Figures 2012 štatistickým korešpondentom
Zodpovedná: Mosná 

6.   Prehľad prinesenej dokumentácie a miesto jej uloženia
Prinesené materiály sú uložené na odbore implementácie štátnej podpory výskumu a vývoja sekcie vedy a techniky MŠVVaŠ SR.

7.   Osobitne vyhodnotený očakávaný prínos ZPC
Predmetná publikácia She Figures 2012 je oficiálnou publikáciou Európskej komisie, ktorá podáva štatistické dáta a ukazovatele o ženách vo vede v krajinách EÚ i mimo nej. 
Štatistické údaje a ukazovatele v oblasti žien vo vede z predmetnej publikácie sú využívané pre rôzne porovnávacie analýzy, štúdie v oblasti rodovej rovnosti, vo vystúpeniach, prezentáciách a prejavoch na konferenciách, workshopoch v rámci celej Európy i mimo nej a slúžia tiež pre tvorcov politík pre prípravu rozhodnutí v oblasti rodovej rovnosti na úrovni národnej, regionálnej a európskej. 

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR : www.minedu.sk
Súhlasím so zverejnením správy na internete.

Správu vypracovala: Ing. Marta Mosná, OIŠPVV	
Dátum: 17.5.2012
Správu odporúča schváliť: Ing. Róbert Szabó, RO IŠPVV
Správu schválil : RNDr. Marta Cimbáková, GR sekcie V a T